section_heading: Kraljevski apartman
paragraph_text: 2002. godine nakon pojavljivanja grupe na Hard 'n' Heavy festivalu kao vodeće grupe festivala, i poslije pojavljivanja na dosta drugih festivala i koncerata, grupa ulazi u studio Paradoks snimiti demo za predstojeći album. Za vrijeme snimanja trećeg albuma, grupa je promijenila postavu jer su Šen, Duždević i Čačija napustili grupu. Nova postava je uključivala bubnjara Zorana Rončevića koji je s njima snimio prvi album grupe, bas-gitaristu Marka Nikolića (koji je prethodno svirao s Vatrenim poljupcem) i Dejana Đorđevića na klavijaturama. Na albumu Rocker (izašao 2002. godine za Rock Express Records), grupa je dodala klavijature na svoj zvuk i ostavila samo jednu gitaru čineći zvuk grupe melodičnije. S albuma su se izdvojili hitovi "Ranjena zvijer" (snimljen i spot za ovu pjesmu) i "Rocker", balade "Za ljubav ne treba da moliš" i "Dama iz kraljevskog apartmana", koja je postala pjesma za publiku na njihovim koncertima, kao i pjesma "U lavirintu sedam grijeha" koja je bila dio glazbe rađene za film Lavirint (bonus pjesma na kompakt-disk izdanju). Na albumu se nalazi i pjesma "Niemandsland" s tekstom na njemačkom koju je otpjevao Zoran Zdravković. Sve stihove s ovog albuma je napisao Zdravković. Poslije uspjeha s albumom Rocker, grupa je postala dosta poznata u Rusiji, Danskoj, Nizozemskoj i ovaj album je distribuiran u preko dvadeset zamalja svijeta preko Japana, Rusije do Meksika.